钦定古今图书集成/明伦汇编/氏族典/第369卷 > 《郑樵通志》 > 南居益
## 钦定古今图书集成/明伦汇编/氏族典/第369卷 > 《郑樵通志》 > 南居益

按《明外史南居益传》：“居益，字思受，渭南人。尚书企仲
族子，师仲从子也。曾祖从吉与曾伯祖大吉，皆进士。
居益少励操行，举万历二十九年进士，授刑部主事，
三迁广平知府，擢山西提学副使，雁门参政，历按察
使，左右布政使，并在山西。天启二年，入为太仆卿。明
年擢右副都御史，巡抚福建。五年，迁工部右侍郎，总”
督河道。给事中黄承昊论居益倚傍门户，躐跻通显，
遂削籍去。崇祯元年，起户部侍郎，总督仓场。畿辅戒
严，居益在通州为城守计甚备。会工部尚书张凤翔
坐军械不具，下吏，遂召居益代凤翔。未几，试炮而炸。
兵部尚书梁廷栋劾郎中王守履失职，下狱。居益疏
救。帝以为徇私，削籍归。十六年，李自成陷渭南，责南
氏饷一百六十万，企仲遇害。贼诱降居益及企仲子
居业，皆不从。贼加炮烙，二人终不屈，绝食七日而死。